· P R I J E D L O G 
Na temelju članka 95. stavka 1. Zakona o komunalnom gospodarstvu ("Narodne novine" broj 68/18, 110/18, 32/20 i 145/24) i članka 32. Statuta Grada Trilja ("Službeni glasnik Grada Trilja" broj 03/09, 01/13, 02/18, 01/21, 05/23 i 09/23, 07/25), Gradsko vijeće Grada Trilja na ___. sjednici održanoj __________ 2026. godine donijelo je

O D L U K U
o izmjenama i dopunama Odluke o komunalnoj naknadi
Članak 1.
U Odluci o komunalnoj naknadi ("Službeni glasnik Grada Trilja" broj 02/19) u članku 1. stavku 1. iza podstavka 3. dodaje se novi podstavak 4. koji glasi:
 "- način utvrđivanja obračunske površine za pojedine vrste nekretnina i složene funkcionalne cjeline". 
Dosadašnji podstavci 4.,5., 6. i 7.  postaju podstavci 5.,6., 7. i 8. 

Članak 2.
Iza članka 3. dodaje se novi članak 3.a koji glasi:
"Članak 3.a
(1) U smislu ove Odluke, građevinskim zemljištem koje služi obavljanju poslovne djelatnosti smatra se zemljište koje je prema stvarnom stanju korištenja, aktima prostornog uređenja i gradnje, projektnoj dokumentaciji, geodetskoj dokumentaciji, katastarskim podacima, uporabnoj dozvoli, očevidu ili drugoj vjerodostojnoj dokumentaciji u funkciji obavljanja poslovne djelatnosti.
(2) Za postrojenja za proizvodnju električne energije iz obnovljivih izvora energije, uključujući vjetroelektrane, sunčane odnosno solarne elektrane i druga usporediva energetska postrojenja, građevinskim zemljištem koje služi obavljanju poslovne djelatnosti smatraju se osobito površine zemljišta koje čine funkcionalnu cjelinu postrojenja i koje su u funkciji proizvodnje električne energije.
(3) Površine iz stavka 2. ovoga članka mogu obuhvatiti, ovisno o vrsti postrojenja i stvarnom stanju, površine pod proizvodnim elementima postrojenja, temeljima, stupovima, nosačima, panelima, platoima, internim prometnicama, pristupnim i servisnim putovima unutar funkcionalne cjeline, manipulativnim i servisnim površinama, inverterima, trafostanicama, upravljačkim i tehničkim objektima, priključnim i pomoćnim dijelovima postrojenja te drugim površinama koje su nužne ili neposredno povezane s obavljanjem djelatnosti proizvodnje električne energije.
(4) Kod utvrđivanja obračunske površine ne uzima se automatski ukupna površina katastarske čestice ili ukupna površina obuhvata zahvata, nego samo površina koja je utvrđena kao stvarna i funkcionalna površina nekretnine odnosno zemljišta koje služi obavljanju poslovne djelatnosti, osim ako je iz dokaza u postupku nedvojbeno utvrđeno da se cijela katastarska čestica ili cijeli obuhvat zahvata koristi za obavljanje poslovne djelatnosti.
(5) Odredbe ovoga članka primjenjuju se pod uvjetom da su za predmetnu nekretninu ispunjeni uvjeti propisani Zakonom o komunalnom gospodarstvu za plaćanje komunalne naknade, osobito uvjeti koji se odnose na područje na kojem se komunalna naknada naplaćuje i komunalnu opremljenost područja."

Članak 3.
U članku 4. iza stavka 4. dodaje se novi stavak 5. koji glasi:
"(5) Na zahtjev upravnog odjela nadležnog za komunalno gospodarstvo obveznik komunalne naknade dužan je dostaviti podatke i dokumentaciju potrebnu za utvrđivanje obveznika, namjene, obračunske površine i drugih činjenica bitnih za donošenje rješenja o komunalnoj naknadi, uključujući akte o građenju i uporabi, projektnu dokumentaciju, geodetske podloge, podatke o stvarnom korištenju nekretnine i druge odgovarajuće dokaze kojima raspolaže."
Članak 4.
Članak 8. mijenja se i glasi:
“(1) Koeficijent namjene (Kn) utvrđuje se ovisno o vrsti nekretnine za koju se plaća komunalna naknada te iznosi za: 
- stambeni prostor                                                    1,00
- garažni prostor                                                       0,50
- neizgrađeno građevinsko zemljište                       0,05

(2) Ovisno o vrsti djelatnosti koja se stvarno obavlja u poslovnom prostoru, koeficijent namjene (Kn) utvrđuje se kako slijedi:
1. Koeficijent namjene 2,00:
primarna poljoprivredna proizvodnja koju obavlja obiteljsko poljoprivredno gospodarstvo (OPG), bez djelatnosti prerade, trgovine, ugostiteljstva, pružanja smještaja i drugih dopunskih djelatnosti koje se razvrstavaju prema njihovoj stvarnoj namjeni,
akvakultura, uzgoj stoke, peradi i ostalih životinja,
veterinarske djelatnosti,
stručne, savjetodavne, istraživačke i znanstvene djelatnosti u području poljoprivrede, stočarstva, sigurnosti hrane, zaštite bilja i biljnog zdravstva,
pružanje usluga zajednici kao cjelini i osnovnoškolsko obrazovanje,
obrada i zbrinjavanje otpada,
skladištenje robe,
proizvodnja namještaja, proizvodnja ostale električne opreme, proizvodnja metalnih konstrukcija, rezanje, oblikovanje i obrada kamena, proizvodnja proizvoda od betona i gipsa, proizvodnja proizvoda od plastike, proizvodnja proizvoda od drva, proizvodnja pekarskih i brašno-konditorskih proizvoda, proizvodnja mliječnih proizvoda, proizvodnja pripremljene hrane za životinje, prerada i konzerviranje riba, rakova i školjki te prerada i konzerviranje mesa i proizvodnja mesnih proizvoda,
proizvodnja električne energije iz obnovljivih izvora energije, uključujući proizvodnju u vjetroelektranama i sunčanim odnosno solarnim elektranama,
ostale proizvodne djelatnosti koje nisu razvrstane u druge skupine iz ovoga stavka.
2. Koeficijent namjene 8,00:
građevinarstvo, uključujući gradnju zgrada, gradnju građevina niskogradnje, specijalizirane građevinske djelatnosti i završne građevinske radove,
administrativne i pomoćne uslužne djelatnosti,
djelatnosti medicinske i stomatološke prakse,
cestovni prijevoz robe i usluge preseljenja.
3. Koeficijent namjene 9,00:
inženjerstvo i s njim povezano tehničko savjetovanje,
inženjerske usluge u građevinarstvu,
fotografske djelatnosti,
računovodstvene, knjigovodstvene i revizijske djelatnosti te porezno savjetovanje,
vađenje kamena, pijeska, rudača i gline,
sportske djelatnosti te zabavne i rekreacijske djelatnosti,
proizvodnja alkoholnih pića.
4. Koeficijent namjene 10,00:
djelatnosti pripreme i usluživanja hrane i pića,
djelatnosti pružanja smještaja, uključujući hotele,
ostale osobne uslužne djelatnosti,
djelatnosti kockanja i klađenja,
trgovina na veliko i malo motornim vozilima i motociklima te popravak motornih vozila i motocikala,
vulkanizerske djelatnosti,
djelatnosti autoškola,
trgovina na veliko, osim trgovine motornim vozilima i motociklima, te trgovina na malo, osim trgovine motornim vozilima i motociklima,
poštanske i kurirske djelatnosti,
telekomunikacije,
financijske djelatnosti, uključujući djelatnosti banaka i drugih kreditnih institucija te djelatnosti osiguranja,
opskrba električnom energijom, plinom, parom i klimatizacija.
Ako se u poslovnom prostoru obavlja djelatnost koja nije izrijekom navedena u ovom stavku, koeficijent namjene utvrđuje se prema djelatnosti koja je po svojoj naravi i načinu obavljanja najsličnija toj djelatnosti.
Ako se u istom poslovnom prostoru obavlja više djelatnosti, primjenjuje se koeficijent namjene za pretežitu djelatnost koja se stvarno obavlja u tom prostoru. Ako se površine na kojima se obavljaju pojedine djelatnosti mogu nedvojbeno razgraničiti, koeficijent namjene utvrđuje se zasebno za svaki dio poslovnog prostora."
(3) Za hotele, turistička naselja, kampove i golf-igrališta visina godišnje komunalne naknade ne može biti veća od 1,5 % ukupnoga godišnjeg prihoda obveznika komunalne naknade iz prethodne godine ostvarenog u pojedinom hotelu, turističkom naselju, kampu i na golf-igralištu za koje se plaća komunalna naknada."
(4) Za građevinsko zemljište koje služi za obavljanje poslovne djelatnosti, koeficijent se namjene utvrđuje u iznosu od 10% koeficijenta namjene koji je u stavku 2. ovoga članka određen za poslovni prostor. 
(5) Za građevinsko zemljište koje služi obavljanju poslovne djelatnosti proizvodnje električne energije iz obnovljivih izvora energije, uključujući vjetroelektrane i sunčane odnosno solarne elektrane, koeficijent namjene utvrđuje se primjenom stavka 4. ovoga članka prema koeficijentu namjene određenom za poslovni prostor u kojem se obavlja ta proizvodna djelatnost."
(6) Za poslovni se prostor i građevinsko zemljište koje služi za obavljanje poslovne djelatnosti, kad se poslovna djelatnost ne obavlja više od šest (6) mjeseci u kalendarskoj godini, koeficijent namjene umanjuje za 50%, ali ne može biti manji od koeficijenta namjene za stambeni prostor, tj. za neizgrađeno građevinsko zemljište. 
(7) Kada se u poslovnom prostoru ne obavlja poslovna djelatnost, koeficijent namjene iznosi 1,00 sve do početka obavljanja djelatnosti.“
Članak 5.
U članku 10. iza stavka 4. dodaju se novi stavci 5., 6., 7. i 8. koji glase:
"(5) Za složene funkcionalne cjeline, osobito za postrojenja za proizvodnju električne energije iz obnovljivih izvora energije, obračunska površina utvrđuje se na temelju uporabne dozvole, glavnog projekta, izvedbenog projekta, geodetskog elaborata ili snimke izvedenog stanja, katastarskih podataka, očitovanja nadležnih tijela, zapisnika o očevidu i druge dokumentacije prikladne za utvrđivanje stvarne i funkcionalne površine nekretnine."
"(6) Ako pojedini dokaz iz stavka 5. ovoga članka ne sadrži sve podatke potrebne za utvrđivanje obračunske površine, upravni odjel nadležan za komunalno gospodarstvo može zatražiti dopunu dokumentacije, provesti očevid, pribaviti očitovanja javnopravnih tijela ili drugih nadležnih osoba te cijeniti sve izvedene dokaze pojedinačno i u njihovoj međusobnoj vezi."
"(7) Kod postrojenja za proizvodnju električne energije iz obnovljivih izvora energije obračunska površina može se iskazati analitički, prema pojedinim dijelovima funkcionalne cjeline, uključujući poslovni prostor, građevinsko zemljište koje služi obavljanju poslovne djelatnosti, interne prometnice, platoe, servisne i manipulativne površine te druge funkcionalne površine."
"(8) U rješenju o komunalnoj naknadi površine iz stavka 7. ovoga članka mogu se iskazati zasebno ili zbirno, ovisno o činjenicama utvrđenima u postupku, uz obvezno navođenje dokaza na temelju kojih je utvrđena obračunska površina."
Članak 6.
U članku 11. stavku 2. iza podstavka 3. dodaje se novi podstavak 4. koji glasi:
"-  dokazi na temelju kojih su utvrđeni namjena nekretnine, obračunska površina, zona i drugi podaci bitni za izračun komunalne naknade,"
Dosadašnji podstavci 4.,5. i 6 postaju podstavci 5.,6. i 7. 
Iza stavka 3. dodaje se novi stavak 4. koji glasi:
"(4) Kada je to potrebno radi pravilnog i potpunog utvrđivanja činjeničnog stanja, obrazloženje rješenja o komunalnoj naknadi osobito sadrži razloge o ispunjenosti uvjeta za plaćanje komunalne naknade propisanih Zakonom o komunalnom gospodarstvu, opis dokaza na temelju kojih su utvrđeni namjena i obračunska površina nekretnine, koeficijent zone, koeficijent namjene, vrijednost boda i način izračuna komunalne naknade."

Članak 7.
Postupci donošenja rješenja o komunalnoj naknadi koji se pokreću nakon stupanja na snagu ove Odluke provodit će se u skladu s odredbama ove Odluke.
Članak 8.
Ova Odluka stupa na snagu osmi dan od dana objave u "Službenom glasniku Grada Trilja", a primjenjuje se od 1. siječnja 2027. godine.

                                                                                                                        Predsjednik Gradskog vijeća
                                                                                                                         Mirko Odrljin, mag. ing. el.
KLASA:
URBROJ:
Trilj, __________ 2026.

O B R A Z L O Ž E N J E
1. Pravna osnova
Pravna osnova za donošenje ove Odluke sadržana je u članku 95. stavku 1. Zakona o komunalnom gospodarstvu, kojim je propisano da predstavničko tijelo jedinice lokalne samouprave donosi odluku o komunalnoj naknadi, te u članku 32. Statuta Grada Trilja.
2. Razlozi za donošenje Odluke
Predloženim izmjenama i dopunama Odluke o komunalnoj naknadi želi se jasnije urediti način utvrđivanja komunalne naknade za složene poslovne i proizvodne funkcionalne cjeline, osobito za postrojenja za proizvodnju električne energije iz obnovljivih izvora energije, kao što su vjetroelektrane i sunčane odnosno solarne elektrane.
Cilj izmjena nije proširivanje zakonskih kategorija nekretnina za koje se plaća komunalna naknada, nego preciziranje primjene postojećih kategorija iz Zakona o komunalnom gospodarstvu: poslovnog prostora i građevinskog zemljišta koje služi obavljanju poslovne djelatnosti.
Dosadašnja Odluka sadrži opća pravila o nekretninama za koje se plaća komunalna naknada, zonama, koeficijentima i obračunu, ali ne sadrži detaljniju metodologiju za utvrđivanje funkcionalnih površina energetskih postrojenja. U praksi su takva postrojenja prostorno složena jer se sastoje od više dijelova, primjerice temelja, stupova, panela, trafostanica, invertera, internih prometnica, platoâ i servisnih površina.
3. Osnovni sadržaj predloženih izmjena
uvodi se jasnije određenje građevinskog zemljišta koje služi obavljanju poslovne djelatnosti kod vjetroelektrana, solarnih elektrana i drugih postrojenja za proizvodnju električne energije iz obnovljivih izvora;
propisuje se da se ne uzima automatski cijela katastarska čestica ili cijeli obuhvat zahvata, nego stvarna i funkcionalna površina koja služi poslovnoj djelatnosti;
proizvodnja električne energije iz obnovljivih izvora izričito se svrstava među proizvodne djelatnosti s koeficijentom namjene 2,00, dok se opskrba električnom energijom zadržava u skupini s koeficijentom 10,00;
jasnije se propisuje dokumentacija i dokazna podloga za utvrđivanje obračunske površine;
dopunjuje se sadržaj rješenja o komunalnoj naknadi radi kvalitetnijeg obrazloženja namjene, površine, zone, koeficijenta i izračuna.
ažurira se razvrstavanje djelatnosti: primarna poljoprivredna proizvodnja OPG-a, stručna i znanstvena potpora poljoprivredi, ostala proizvodnja i skladištenje robe u skupini Kn 2,00; građevinarstvo i administrativne djelatnosti u skupini Kn 8,00; inženjerstvo i tehničko savjetovanje u skupini Kn 9,00; te vulkanizerske djelatnosti, autoškole, popravak vozila, financijske djelatnosti, banke, osiguranje i hoteli u skupini Kn 10,00.
4. Učinak na obveznike i Grad Trilj
Predložene dopune povećavaju pravnu sigurnost i predvidljivost za postojeće obveznike i buduće investitore. Financijski učinak ovisit će o stvarnoj namjeni, obračunskoj površini, zoni i vrijednosti boda u svakom pojedinom slučaju. Kod energetskih postrojenja ne uzima se automatski cijela katastarska čestica ili cijeli obuhvat zahvata, nego stvarna i dokaziva funkcionalna površina koja služi poslovnoj djelatnosti. Investitori i drugi obveznici imat će obvezu dostaviti raspoloživu tehničku i geodetsku dokumentaciju, uz pravo sudjelovanja i očitovanja u upravnom postupku. Za primarnu poljoprivrednu proizvodnju OPG-a primjenjuje se Kn 2,00, dok se prerada, trgovina, ugostiteljstvo, smještaj i druge dopunske djelatnosti razvrstavaju prema djelatnosti koja se stvarno obavlja.
5. Financijska sredstva
Za provedbu ove Odluke nisu potrebna dodatna sredstva u Proračunu Grada Trilja. Provedba će se obavljati u okviru redovitih poslova upravnog odjela nadležnog za komunalno gospodarstvo.

